《嫦娥叹》
明代·黎景义

嫦娥本是有穷妃，锦掤绣韣恒相随。窃吞金母延年药，暗惜朱相远别离。

有黄枚筮云其吉，翩翩归妹西行日。广寒清虚路不遥，身轻微步霞踪逸。

从此幽栖谢紫埃，脂铅无事独徘徊。琼楼玉宇重门锁，翠幄晶帘高影开。

满空霜露巍峨处，低望人间隔烟雾。几回欲下少云阶，宛转愁肠为谁诉。

秦楼嬴女善吹箫，凤驭双腾入九霄。我来悔不骖鸾乘，只博青天怨寂寥。

天壤生死情何极，雪床冰簟深相忆。桂叶年年褪晚黄，兔雏夜夜啼空碧。

羽衣嘹喨霓裳新，素女无愁春复春。旧时前殿看歌舞，今夕凄凉少一人。

玲玲玉杵惊寒梦，捣就玄霜凝不动。为感君恩未忍尝，拟酬灵药无由送。

请看织女会牵牛，乌鹊银河度晓秋。何如孤抱参商恨，纵使长生自泪流。

曾闻霹雳摇山岳，关弓九射九日落。何不一箭破蟾宫，嫦娥堕地归椒阁。

作者简介：黎景义（一六〇三—一六六二？），一名内美，字克和。顺德人。明思宗崇祯间诸生。黎遂球、陈邦彦、梁朝钟、陈子壮、张家玉等皆为其友。明清鼎革，奉母隐居桃山不出。著有《二丸居集》八卷。清陈伯陶编《胜朝粤东遗民录》有传。